בחינת עולם/חלק ב


בההבילו כל עניני העוה"ז והמחמדים שאין לבטוח בם

א – להורות ערות הארץ ושהבטחון בעוה"ז בכללו שקר
העולם ים זועף רב מצולה רחב ידים. והזמן גשר רעוע בנוי עליו. ראשו אחוז בחבלי ההעדר הקודם להויתו ותכליתו לראות בנועם מתמיד לאור באור פני מלך. רוחב הגשר אמת איש וגם אפסו המסגרות. ואתה בן אדם על כרחך אתה חי עבר עליו תמיד מיום היותך לאיש. בהביטך קוצר המסלול ואין דרך לנטות ימין ושמאל התפאר ביד ושם. בהציצך אבדון ומות לך חומה מימינך ומשמאלך היעמוד לבך התחזקנה ידיך. וכי תתהלל בחמדת קנין ורוב ענין אשר אספתו בזרוע חשפתו אשר בקשתו בקשתך ותרד לרשתו ברשתך מה תעש לזעף הים והמונו כי יתגעש ושטף ועבר ובית מלונך אף הוא יחשב להשבר. זה הים הגדול אשר אתה בקרבו התפאר עליו גם השתרר על פרשיו צא נא עתה והלחם בו. גם כי תחוג ותנוע מיין תנועות גאונך אשר יונוך מעסיס רמוני רוממותך שהמה רמוך כמעט במעט נטותך אנה ואנה תאבד כרגע במצולות מבהילות ודמך מידם אין מבקש. תלך מתהום אל תהום נבוך בנבכי הים ואין אומר השב.

ב – אחר שהודה חולשת העולם אמר ששקר ושוא הבטחון עליו
האבטח על שקר האשען על משענת קנה רצוץ לחשוב מלון אורחים אשר כזה מבצר משגב ובית מקדש מלך. כנף פרעוש צפורן שמיר קורי עכביש ראמות וגביש. וכי תראה הימים נעימים והזמן מפזז ומכרכר והרגע הולך להרגיעך והשעה משתעשעת משחקת לפניך בתבל ותבז בלבך לאחרית הימים. על שקר אתה בוטח צל הקיקיון אתה רואה כהר גבוה ותלול. העל אלה השלכת נשמה אחרי גיו הסיבות דרכיך אל מול נוגי תענוגי בשר. לכל אשר תראנה אוהבת אלהיה כזוכרת אחריתה כמצטיידת לדרך בעמל ידיה תרגזנה. מידי עלותה בבית ה' כן תכעיסנה. העל הבלי חמודות מדומות תטוש יקרת נצח חמדת עולם. והיה כי ישאלך לבבך מחר בקפוץ ילדי יום מי ילד לי את אלה. אף אתה אמור לו שרירות לבך ועצתך הרעה. היקלקל עבד מלאכת חקו ורוח המושל לא תמאסנו. היתהלך איש את אדוניו בבלי דעת והוא לא שונא לו.